Qishloq xoʻjaligi maydonlarining suv ta’minotini yaxshilash choralari belgilandi

19.07.2021
Prezident Shavkat Mirziyoyev 19-iyul kuni nasos stansiyalarini modernizatsiya qilish orqali qishloq xoʻjaligi infratuzilmasini yaxshilash masalalari yuzasidan yigʻilish oʻtkazdi.
Yurtimizda 1 ming 687 ta nasos stansiyasi bor. Shundan 299 tasi eskirgan boʻlib, ular bilan sugʻoriladigan yerlarning 80 ming gektari foydalanishdan chiqib ketgan, 607 ming gektarida suv ta’minoti yomonlashgan. Ushbu nasos stansiyalarini yangilashga jami 700 million yevro mablagʻ talab etiladi.
146 million yevro xorijiy kredit evaziga birinchi navbatda Surxondaryo, Qashqadaryo, Samarqand, Navoiy va Buxoro viloyatlaridagi jami 95 ta nasos stansiyasini modernizatsiya qilish rejalashtirilgan.
Yigʻilishda shu borada bajariladigan ishlar belgilandi.
Suv xoʻjaligi vazirligiga yil yakuniga qadar uskunalar xaridi boʻyicha tenderlarni yakunlab, qurilishni boshlash yuzasidan topshiriq berildi.
Modernizatsiya uchun zarur boʻlgan 86 turdagi nasosdan 15 tasi, 80 turdagi elektr dvigatelidan 20 tasi mamlakatimiz korxonalarida ishlab chiqarilmoqda. Davlatimiz rahbari uskunalar xarid qilishda bundan keng foydalanish zarurligini ta’kidladi.
Loyiha doirasida 40 ming gektar yerni foydalanishga qaytarish va 315 ming gektarda suv ta’minotini yaxshilash maqsad qilingan. Xususan, Buxoro va Navoiy viloyatlarida 3 tadan tumanda, Qashqadaryoda 5 ta, Samarqandda 6 ta va Surxondaryo viloyatida 11 ta, jami 28 ta tumanda sugʻorish imkoniyati oshadi.
Bosh vazir oʻrinbosari va viloyat hokimlariga suv ta’minoti yaxshilanadigan maydonlarda yuqori daromadli mahsulotlar ekish va shu asosda 80 ming nafar aholining doimiy bandligini ta’minlash boʻyicha dastur qabul qilish vazifasi qoʻyildi.
Prezidentimiz loyiha bilan qamrab olinadigan yerlarda suv tejovchi texnologiyalarni joriy etib, suv sarfini 40 foizga qisqartirish va qoʻshimcha 20 ming gektar yerni foydalanishga kiritish mumkinligini ta’kidladi.
Nasos stansiyalariga texnik xizmat koʻrsatuvchi mutaxassislarning malakasini oshirish, oʻquv kurslari va amaliy seminarlar tashkil etish zarurligi qayd etildi.
Qashqadaryo viloyati G‘uzor tumanidagi yaqinda yangilangan “Doʻstlik” nasos stansiyasi bu borada yaxshi namuna boʻladi. Uning modernizatsiya qilinishi natijasida 11 ming gektar yerning suv ta’minoti yaxshilangan, ekspluatatsiya xarajatlari 300 million soʻmdan 100 million soʻmgacha kamaygan, yiliga 8 million kilovatt elektr iqtisod qilinmoqda.
Mutasaddilarga loyiha ustidan tizimli nazorat oʻrnatish, mablagʻlarning natijadorligini ta’minlash boʻyicha topshiriqlar berildi. Yangilanadigan har bir nasos stansiyasini klasterlarga bogʻlab, loyihalarning boshidan oxirigacha ularning ishtirokini ta’minlash muhimligi ta’kidlandi.
Yigʻilishda mutasaddi vazirlar va viloyat hokimlari bajariladigan ishlar hamda erishiladigan natijalar yuzasidan axborot berdi.